
Проект! 

 за изменения и допълнение на Наредбата за стопанисване и управление на земеделски земи от Общинския поземлен фонд на Община Ардино, приета с Решение № 487 на Общински съвет-Ардино от 31.01.2019 г.
Вносител: Кмет на Община Ардино 
Съгласно чл. 26, ал. 4 от Закона за нормативните актове, в законоустановения срок от 30 дни, община Ардино чрез настоящото публикуване за обществена консултация предоставя възможност на заинтересованите лица да направят своите предложения и становища по проекта за изменение и допълнение на Наредбата на е-mаil адрес: ardino@abv.bg или в деловодството на община Ардино, на адрес: гр. Ардино, ул. „Бели брези” № 31. 
Измененията и допълненията в Наредбата за стопанисване и управление на земеделски земи от Общинския поземлен фонд на община Ардино, са в резултат на извършен преглед и анализ на действащата Наредба. 
Мотиви 

за необходимостта от приемането на изменения и допълнения в Наредбата:
I. Причини, които налагат приемането на изменение и допълнение в Наредбата за стопанисване и управление на земеделски земи от Общинския поземлен фонд на Община Ардино:

Една от причините, поради които се налага приемане на изменения в  Наредбата за стопанисване и управление на земеделски земи от Общинския поземлен фонд на Община Ардино е, че по време на извършеният в периода от месец януари до месец май 2022 година от одитен екип на Сметна палата одит в общинска администрация Ардино за съответствие при възлагането и изпълнението на обществени поръчки и управлението и разпореждането с имоти – общинска собственост на община Ардино, обхващащ периода от 01.01.2019 г. до 31.12.2020 г. са констатирани несъответствия на текстове от Наредбата с текстове от Закона за собствеността и ползването на земеделските земи и Закона за арендата в земеделието. В тази връзка одитният екип указва на общинската администрация да приведе въпросните текстове в съответствие с актуалните законови норми.

Друга причина, поради която се налага приемане на изменения в  Наредбата е, че при изпълнение на своите задължения и отговорности по поддържане, изграждане и обновяване на техническата инфраструктура на общината доста често й се налага да променя предназначението на земеделски земи от общинския поземлен фонд за неземеделски нужди. При обстоен преглед на Наредбата се установи, че процедурата за тази промяна не е регламентирана. Освен това не са предвидени ефективни действия, свързани с опазване на земеделските земи от Общинския поземлен фонд.

При изработването на проекта за изменение и допълнение на Наредбата за стопанисване и управление на земеделски земи от Общинския поземлен фонд на община Ардино са спазени принципите на необходимост, обоснованост, предвидимост, откритост, съгласуваност, субсидиарност, пропорционалност и стабилност. 

Принцип на необходимост – необходимо е приемането на изменение и допълнение в Наредбата за стопанисване и управление на земеделски земи от Общинския поземлен фонд на Община Ардино с оглед привеждането й в съответствие с действащото законодателство и разширяване на обхвата на услугите, предоставяни от община Ардино с цел по-пълно удовлетворяване на нуждите на потребителите. 
Принципът на обоснованост – обосновано е приемането на изменение и допълнение в Наредбата за стопанисване и управление на земеделски земи от Общинския поземлен фонд на Община Ардино, тъй като допълването с текстове, регламентиращи промяната на предназначението на земеделските земи за неземеделски нужди ще улесни работата на общината в тези дейности и ще я предпази от евентуални грешки и/или пропуски.  
Принципите на предвидимост и откритост са спазени – проектът с мотивите и предварителната оценка на въздействието на проекта за изменение и допълнение на Наредбата за стопанисване и управление на земеделски земи от Общинския поземлен фонд на Община Ардино ще бъдат публикувани на официалния сайт на община Ардино за становища и предложения от заинтересованите групи. 
Принципът на съгласуваност – при наличие  на предложения се предвижда публично обсъждане от заинтересованите групи на проекта за изменение и допълнение на Наредбата за стопанисване и управление на земеделски земи от Общинския поземлен фонд на Община Ардино, като ще бъдат взети предвид направените в хода на обсъждането предложения. 
Принципът на субсидиарност, пропорционалност и стабилност - проектът за изменение и допълнение на Наредбата за стопанисване и управление на земеделски земи от Общинския поземлен фонд на Община Ардино изменя и допълва съществуващата Наредбата за стопанисване и управление на земеделски земи от Общинския поземлен фонд на Община Ардино.
При изработване на проекта за изменение и допълнение на Наредбата за стопанисване и управление на земеделски земи от Общинския поземлен фонд на Община Ардино е  спазен чл.18 а от ЗНА, както и разпоредбите на глави II и III от ЗНА.
Извършена е предварителна оценка на въздействието на проекта. 

II. Цели, конто се поставят:

1. Чрез актуализацията на Наредбата за стопанисване и управление на земеделски земи от Общинския поземлен фонд на Община Ардино да се разшири достигнатият обхват на услугите, свързани с управлението, стопанисването и опазването на земеделските земи от общинския поземлен фонд с отговорността за добри стопани и ползватели.
 2. Привеждане на Наредбата в съответствие с действащото законодателство в Република България; 
3.Синхронизиране на тези дейности с тези в другите общини в областта.
4.Осъвременяване на съществуващите услуги, както и въвеждането на нови услуги, които се налагат във връзка с разширяване, обновяване и обогатяване на функционалните възможности на общината. 
III. Очаквани резултати:

Актуализацията на Наредбата за стопанисване и управление на земеделски земи от Общинския поземлен фонд на Община Ардино ще допринесе макар и не с необходимото но все пак до увеличаване на средствата за запазване на обхвата и качеството на предоставяните, услуги свързани с поддържането на чистотата и добрия вид на техническата инфраструктура на територията на общината, подобряване на условията за безопасност, създаване на здравословни и безопасни условия на труд.
IV. Финансови и други средства, необходими за прилагането на изменеияга и
допълненията:

Изменението и допълнението на Наредбата за стопанисване и управление на земеделски земи от Общинския поземлен фонд на Община Ардино няма да е свързано с изразходване на финансови и други средства от бюджета на Община Ардино.
V. Анализ за съответствието с правото на Европейския съюз

Проектът за изменение и допълнение на Наредбата за стопанисване и управление на земеделски земи от Общинския поземлен фонд на Община Ардино е в съответствие с изискванията на Закона за опазване на земеделските земи и Закона за арендата в земеделието.
Предлаганият проект за изменение и допълнение на Наредбата за стопанисване и управление на земеделски земи от Общинския поземлен фонд е подзаконов нормативен акт, поради което съответствието й с правото на Европейския съюз е предопределено от разпоредбите на Европейската харта за местното самоуправление, директивите на Европейската общност, свързани с тази материя.

Проектът за изменение и допълнение на Наредбата за стопанисване и управление на земеделски земи от Общинския поземлен фонд на Община Ардино е публикуван на официалната страница на община Ардино на 7.11.2022  г. 
С публикуването на проекта е приложена и предварителната оценка на въздействие на проекта за изменение и допълнение в Наредбата за стопанисване и управление на земеделски земи от Общинския поземлен фонд на Община Ардино.
ПРОЕКТ ЗА РЕШЕНИЕ:
Общински съвет – Ардино на основание чл.21, ал.1, т.7 от Закона за местното самоуправление и местната администрация изменя и допълва Наредбата за стопанисване и управление на земеделски земи от Общинския поземлен фонд на Община Ардино, както следва:

1.Чл.6.(3) (изм. с реш-е №…..) Програмата се обявява на интернет страницата на общината и чрез кметовете на кметства.
2. Чл.9.ал.1. (нова с реш-е №…..) Срокът за отдаване под наем на свободните земеделски земи от общинския поземлен фонд е до 10 години. 

ал.2. (нова с реш-е №…..) Срокът за отдаване под аренда на свободните земеделски земи от общинския поземлен фонд е до 10 години, но не по-малък от 5 години.
3. Чл. 13.(1) (изм. с реш-е №…..)  Ежегодно, след решение на Общински съвет – Ардино, кметът на общината издава заповед за провеждането на публични търгове за отдаване под наем и аренда на свободни земеделски земи от Общинския поземлен фонд, която съдържа: 

1. описанието на обекта на търга ; 

2. вида на търга- с явно или тайно наддаване; 

3. условията за участие в търга; 

4. размера и срока за плащане на депозита за участие в търга; 

5. условията за плащане на цената; 

6. мястото и срока за получаване на документи за участие в търга; 

7. мястото и срока за подаване на документи за участие в търга; 

8. мястото на обявяване на информацията за земите - обект на търга; 

9. мястото, деня и часа на провеждането на търга (тръжните сесии); 

10.стъпката за наддаване, която не може да бъде по-малка от 1% и по- голяма от 10% от началната тръжна цена. 

(2) Подготовката и организацията на търговете се извършва от длъжностни лица в отдел ”Стопанска и икономическа политика” в Община Ардино. 

(3) Началните тръжни цени за отдаване под наем на свободни земеделски земи от общинския поземлен фонд се определят с решение на Общински съвет . 

(4) Със Заповедта по ал.1 се утвърждават тръжната документация и крайният срок за приемане на заявленията за участие. 
(5) Със Заповед кмета на общината назначава комисия по провеждане на търга, която се състои от председател, зам. председател  и от 3 до 5 члена, кметовете на кметства или определени от тях служители се включват в състава на комисиите по провеждането на търга в случаите, в които предоставяните под наем имоти са на територията на съответното кметство. 
(6) Процедура за предоставяне под аренда на земеделски земи се открива след писмено становище от кмета / кметския наместник на съответното населено място. 

(7) Обявата за провеждане на публичните търгове се публикува в местен всеки-дневник, на видно място в сградата на Общината и в Кметството по местонахождение на земеделските земи, не по-късно от три дни след  издаване на заповедта. 

(8) Публичните търгове са с явно или тайно наддаване. 

(9) Тръжната процедура се провежда не по-рано от 15 дни от датата на обявяването й. 
4. Чл.14(1) (изм. с реш-е №…..) Право на участие в публичните търгове имат всички физически и юридически лица, които: 

1.са управители или членове на управителните органи на кандидата, и не са лишени от правото да упражняват търговска дейност;     

2. не са обявени и не се намират в производство за обявяване в несъстоятелност; 

3. не се намират в ликвидация; 

4.нямат парични задължения по местни данъци и такси, освен ако компетентният орган е допуснал разсрочване или отсрочване на задълженията; 

(2) Обстоятелствата по ал.1, т.2, т.3 и т.4 на преходната алинея се удостоверяват с декларация и се проверяват служебно.
5. Чл. 15 (1) (изм. с реш-е №…..) Кандидатите за участие в публичен търг или публично оповестен конкурс, представят: 

1. заявление за участие по образец; 

2. квитанция за внесен депозит за участие в съответната процедура; 

3. удостоверение за актуално състояние; 

4. декларация за ЕИК; 

5. декларации - по чл.14, ал. 1, т. 2 ,т.3 и т.4; 
6. нотариално заверено пълномощно, когато лицето участва в търга чрез пълномощник; 
(2) Обстоятелствата по  т.4 и т.5 се удостоверяват с декларация.
6. Чл. 16(изм. с реш-е №…..) (1) Документите за участие в публичен търг се приемат в общинска администрация. Те се представят в запечатан непрозрачен плик. Пликовете се завеждат във входящ дневник, а на преносителя се издава документ, в който се вписва входящият номер и се отбелязват датата и часът на приемането им. 

(2) При публичен търг с тайно наддаване, предложения за наддаване се поставят в запечатан малък непрозрачен плик. Предложението съдържа: 

1.името на кандидата и други данни, индивидуализиращи кандидата (ЕГН; Булстат; седалище; адрес; № на фирмено дело и от кой съд и т.н) 

2. пълното наименование на обекта на търга; 

3. предложената цена изписана с цифри и думи, която не може да бъде по-ниска от началната. При различие между цифри и думи е валидно изписването с думи. 

(3) Пликът с предложението се поставя в голям плик, в който се поставят и документите на участника по чл. 14, ал. 1. 

(4) Не се приемат предложения, представени в незапечатан плик или в плик с нарушена цялост, или подадени след изтичане на регламентирания срок. 

7. Чл.17, ал.7. (изм. с реш-е №…..) Заповедта по предходната алинея се обявява на информационното табло в сградата на общината и се съобщава по реда на чл. 18а от АПК в тридневен срок от издаването му на всички заинтересовани лица, включително на тези, които не са участвали в производството. Заповедта може да се обжалва от останалите участници в търга по реда на АПК.
8. Чл.31 (1) (изм. с реш-е №…..) Пасищата и ливадите от общинския поземлен фонд се отдават под наем или аренда по реда на чл. 24а, ал. 6 от ЗСПЗЗ на собственици или ползватели на животновъдни обекти с пасищни селскостопански животни, регистрирани в Системата за идентификация на животните и регистрация на животновъдните обекти на БАБХ, пропорционално на броя и вида на регистрираните животни, по пазарна цена, определена от независим оценител. Пасища и ливади от общинския поземлен фонд се предоставят под наем или аренда на лица, които нямат данъчни задължения, както и задължения към Държавен фонд "Земеделие", държавния поземлен фонд, общинския поземлен фонд и за земи по чл. 37 в, ал. 3, т. 2. от ЗСПЗЗ. 
(2) Общинският съвет определя с решение пасищата, мерите и ливадите за общо и индивидуално ползване, като списък на имотите за индивидуално ползване се обявява на видно място в общината, кметствата и се публикува на интернет страницата на общината в срок до 1 март. 
 (3) Лицата подават заявление по образец до кмета на общината в срок до 10 март.
(5) Кметът на общината назначава комисия, която определя необходимата за всеки кандидат площ и разпределя имотите за всяко землище. При разпределението предимство имат кандидати, които до датата на разпределението са ползвали съответните имоти по договори с изтекъл срок. Останалите неразпределени имоти се разпределят по възходящ ред, като се започва от лицата, които притежават най-малко животински единици. 
9. Чл.31, ал.8. (изм. с реш-е №…..) За работата си комисиите по ал. 5 съставят протоколи, в които се отразява разпределението на пасищата и ливадите между заявителите. Въз основа на протоколите на комисиите и след заплащане на наемната или арендната цена, кметът на община Ардино сключва договори за наем или аренда за ползване на пасищата и ливадите за  срок до 10 години, но не по-малко от 5 години.
10. Глава Четвърта се именува „Управление и разпореждане със земи от Общински поземлен фонд“.
11.В глава Четвърта „Управление и разпореждане със земи от Общински поземлен фонд“ се създават два нови раздела: 
РАЗДЕЛ ТРЕТИ

ПРОМЯНА НА ПРЕДНАЗНАЧЕНИЕТО НА ЗЕМЕДЕЛСКИ ЗЕМИ. РАЗПОРЕЖДАНЕ С ОПФ
Чл. 39.(1) Промяната на предназначението на земеделски земи от общинския поземлен фонд за неземеделски нужди се извършва с решение на Общинския съвет при условията и реда на Закона за опазване на земеделските земи и Закона за общинската собственост.

(2) Промяна на предназначението на земеделски земи от общинския поземлен фонд за неземеделски нужди може да се допуска за:

1.изграждане на обекти на техническата инфраструктура по смисъла на ЗУТ;

2.създаване на нови или разширяване строителните граници на съществуващи урбанизирани територии/населени места и селищни образувания/;

3.създаване или разширяване границите на отделни урегулирани поземлени имоти извън строителните граници на съществуващи урбанизирани територии/населени места и селищни образувания/;

(3) Решението на Общинския съвет по ал.1 се приема с мнозинство 2/3 от общия брой на съветниците. 
(4) Промяната на предназначението на земеделските земи от ОПФ се извършва от и за сметка на заявителя.

(5) Не се изисква утвърждаване на площадки и трасета за проектиране и промяна на предназначението на земеделски земи за изграждането на линейни обекти на техническата инфраструктура, когато те не са разположени на повърхността на терена и необходимата площ на всяко едно от прилежащите към тях съоръжения, разположени на терена, е до 15 кв. м, а за линейните обекти за пренос на електроенергия с ниво на напрежение 110 kV и по-високо - необходимата площ на всеки елемент от линейния обект е до 100 кв. м.

(6)  Промяна на предназначението на земеделските земи за неземеделски нужди, предвидена с влязъл в сила общ устройствен план, както и в случаите на предоставена концесия с решение на Министерския съвет, се извършва, без да се провежда процедура за утвърждаване на площадка или трасе за проектиране.

Чл.40. Изграждането и/или разширението на обекти за производство на електрическа енергия от възобновяеми енергийни източници, използващи фотоволтаични (слънчеви) системи, освен в случаите, когато производството на електрическа енергия се използва за собствени нужди, се допуска върху неполивни земеделски земи от седма до десета категория или некатегоризируеми, при наличие на становище за присъединяване на обекта, издадено от съответния мрежови оператор.
Чл. 41. Не се допуска върху поливни площи и земи от първа до четвърта категория проектиране и изграждане на обекти с площ над 500 дка, освен с разрешение на Министерския съвет за всеки отделен случай по предложение на Комисията за земеделските земи.
Чл. 42. Промяна на предназначението на земеделски земи от общинския поземлен фонд, необходими за изграждане на обекти на техническата инфраструктура или на други обекти от лица, на които продажбата или учредяването на право на строеж или сервитути 
върху общински имоти се извършва без търг или конкурс по силата на закон, може да се извърши за тяхна сметка след решение на Общинския съвет за изработване на подробен устройствен план, въз основа на подадено от тях заявление. С решението Общинският съвет определя и срока на валидност на предварителното съгласие. 

Чл. 43. При промяна на предназначението на земеделска земя от общинския поземлен фонд, включително в случаите по чл. 29 ал.3 и ал.4  от Закона за опазване на земеделските земи се заплаща такса, определена по тарифата за таксите, които се заплащат при промяна на предназначението на земеделските земи, приета от Министерски съвет.

Чл.44.(1) Включването на имоти от ОПФ в планове за уедряване се извършва след решение на Общинския съвет с мнозинство от съветниците.

(2) Когато със споразумението на собствениците се променят границите на земеделски земи – общинска собственост за създаването на уедрени поземлени имоти, споразумението се сключва от кмета на общината в писмена форма. 

Чл.45. (1) Замяната на земеделски земи – частна общинска собственост от ОПФ със земеделски земи на граждани, юридически лица и държавата не може да се извършва, освен в случаите посочени в закон.

(2) Замяната на земеделски земи – частна общинска собственост от ОПФ със земеделски земи на граждани, юридически лица и държавата се извършва с решение на Общинския съвет при условията и по реда на ЗСПЗЗ и на ЗОС, след представяне на мотивирано становище на ОСЗ, когато: 

1. Е способ за прекратяване на съсобственост;

2. За изпълнение на задължения, произтичащи от международен договор;

3. между общината и друга община или между общината и държавата;

4.Имотите, предмет на замяна са включени в проект за уедряване по чл.37е и 37з от 
ЗСПЗЗ.

(3) Замяна на земеделски земи не се извършва, когато земите – собственост на граждани, юридически лица или държавата, са обременени с ипотека или други тежести, отдадени са под наем или под аренда, намират се в санитарно-охранителни зони, няма пряк пътен достъп до тях, или замяната не е в интерес на общината.

Чл.46.(1) Разпореждането със земи от ОПФ – частна общинска собственост се извършва след решение на Общинския съвет, чрез търг или конкурс.

(2) Пазарната цена на имотите по ал.1 се изготвя от оценител на имоти и се определя от Общинския съвет.

(3) Право на строеж върху земеделски земи се учредява при спазване правилата за строеж в земеделски земи, съгласно действащата нормативна уредба в страната.

(4) Право на преминаване определяне на сервитути през имоти ОПФ се извършва в съответствие с нормативната уредба по реда на НРПУРОИ на Община Ардино.
Чл. 47. Придобиването на земеделски земи от общината  – собственост на физически или юридически лица се извършва по реда на глава втора от Наредбата за реда за придобиване, управление и разпореждане с общинско имущество.

РАЗДЕЛ ЧЕТВЪРТИ
ОПАЗВАНЕ НА ЗЕМЕДЕЛСКИТЕ ЗЕМИ ОТ ОБЩИНСКИЯ ПОЗЕМЛЕН ФОНД
Чл.48. Ползвателите на земеделски земи се задължават да ползват земите по предназначение с грижата на добър стопанин, да опазват земите от ерозия, заблатяване и 
други увреждания, както и поддържат и повишават продуктивните им качества, чрез рекултивация и други мероприятия.
Чл. 49. Общинският съвет определя следните задължения за общината и ползвателите на общинските мери, пасища и ливади:

(1) Задължения на общината:

 1. Да осигури безпрепятствено ползване на предоставените общински мери, пасища и ливади от местното население за пашуване на притежаваните от тях животни;
 2. Да предоставя периодична информация и методически указания на ползвателите относно необходимите мероприятия по поддържане и опазване на мерите, пасищата и ливадите.

(2) Задължения на ползвателите е да осигуряват стриктното прилагане на технологични и организационни мероприятия относно:

1.Повърхностно подобряване на терена;
2. Подобряване на мерите, пасищата и ливадите чрез оптимизиране на минералното торене;
3. Органично торене на мерите, пасищата и ливадите;

4. Борба с плевелите и вредната растителност;

5. Посяване на деградирали мери, пасища и ливади;

6. Основно подобряване на мерите, пасищата и ливадите при нископродуктивни естествени тревни площи със силно влошен тревен състав;

7. Напояване на мерите, пасищата и ливадите /там където има условия за напояване/;

8. Поддържане на мерите, пасищата и ливадите чрез традиционните земеделски практики /паша и/ или косене;

9. Рационално и щадящо използване на мерите, пасищата и ливадите;

10. Поддържането на мерите, пасищата и ливадите в добро земеделско и екологично състояние за общо и индивидуално ползване е за сметка на ползвателите.

Чл.50.(1)  По искане на собствениците или на ползвателите на правно основание, земеделските имоти с възстановено право на собственост се изземват със заповед на кмета на общината по местонахождение на имотите от лицата, които ги ползват без правно основание, и се предоставят на собствениците им, съответно на ползвателите им на правно основание. За установяване на неправомерното ползване, кметът служебно изисква информация от Държавен фонд "Земеделие" - Разплащателна агенция, или от регионалните му териториални структури и/или от общинската служба по земеделие по местонахождението на имотите, съответно от службата по геодезия, картография и кадастър.

(2) Заповедта на кмета, както и отказът му да издаде такава заповед подлежат на обжалване по реда на Административно-процесуалния кодекс. Обжалването не спира изпълнението на заповедта, освен ако съдът разпореди друго.

(3) Заповедта на кмета се изпълнява по административен ред със съдействието на органите на Министерството на вътрешните работи.

(4) Земите от общинския поземлен фонд се изземват от лицата, които ги ползват без правно основание, по реда на чл. 65 от Закона за общинската собственост.

(5) Лицата, отстранени от ползването на имота по този ред, нямат право на обезщетение.
(6) В 7-дневен срок от датата на получаване на заповедта по ал.1 ползвател, който ползва без правно основание земеделска земя, може да внесе по банкова сметка за чужди средства на общината сума, представляваща трикратния размер на средното годишно рентно плащане за землищата от общината през предходната година за времето на неправомерното ползване. В този случай се спира изпълнението на заповедта, като правоимащите лица се уведомяват в тридневен срок от кмета на общината по реда на Административно-процесуалния кодекс за правото им да получат депозираната сума. В случай, че в 10-дневен срок от получаване на уведомлението правоимащите лица изразят писмено съгласие за получаване на депозираната сума, издадената заповед се отменя от кмета на общината. При липса на изрично писмено съгласие издадената заповед подлежи на незабавно изпълнение.
(7) Условията по ал. 6 се посочват в заповедта по ал. 1.

(8) В случаите по ал. 4 сумите по ал. 6 се внасят в бюджета на общината.

12.Досегашните чл.39 и чл.40 стават съответно чл.51 и чл.52

Приложение! 

Предварителна оценка на въздействието на проект за изменение и допълнение на Наредбата за стопанисване и управление на земеделски земи от Общинския поземлен фонд на Община Ардино
	Елементи на оценката
	Аргументация

	Основания за 

иницииране

на промени


	Чрез инициираните промени в Наредбата за стопанисване и управление на земеделски земи от Общинския поземлен фонд на Община Ардино се цели създаване на възможност за оптимизиране на работата на общинските структури чрез прецизиране, разширяване и осъвременяване на обхвата на услугите, предоставяни от община Ардино на физически и юридически лица с цел задоволяване на обществените потребности.

	Заинтересовани 

групи


	Заинтересованите и засегнатите групи от приемането на инициираните промени в Наредбата за стопанисване и управление на земеделски земи от Общинския поземлен фонд на Община Ардино са гражданите, ползващи услугите на община Ардино, като се очаква в глобален мащаб положително въздействие върху горепосочените обществени отношения, като използваните методи за определянето им са обществени консултации и сравнителен анализ.

	Анализ на разходи и

ползи


	Разходите, които ще възникнат за общинските структури ще бъдат в рамките на одобрените им бюджетни средства за съответната година, а очакваните ползи от инициираните промени в Наредбата за стопанисване и управление на земеделски земи от Общинския поземлен фонд на Община Ардино са свързани с по-пълно задоволяване на потребностите на ползвателите на услуги, както и подобряване на условията за добросъвестно използване на земеделските земи, запазване и увеличаване на плодородността й. 

	Административна тежест и структурни

промени
	1) Няма предвиждани и необходими административни промени, като закриване, сливане или създаване на нови административни структури. 
2) Не се въвеждат регулаторни режими и такси, които да доведат до промяна на регулаторната среда.

	Въздействие върху нормативната 

уредба
	Няма необходимост от непосредствени промени в други нормативни актове в резултат от приемането на инициираните промени в Наредбата за стопанисване и управление на земеделски земи от Общинския поземлен фонд на Община Ардино.

